ጠቅላይ ሚኒስትር ኃይለማርያም ወደ ግብፅ አቀኑ
ጠቅላይ ሚኒስትሩ ወደ ሥፍራው ያቀኑት የግብጹ ፕሬዝዳንት አብዱልፋታህ አልሲሲ ባደረጉላቸው ግብዣ መሰረት ነው።በተያያዘ የኢትዮጵያ፣ ሱዳን እና ግብፅ መሪዎች ዛሬ በግብፅ የወደብ ከተማዋ ሻርም አል ሼክ ተገናኝተው እንደሚወያዩ ይጠበቃል፡፡የታላቁ ህዳሴ ግድብም የመሪዎቹ ዋነኛ የመነጋገሪያ ርዕስ እንደሚሆን ተነግሯል።የግብፅ የውጭ ጉዳይ ሚኒስቴር እንዳስታወቀው ስብሰባው ከአፍሪካ ኢንቨስትመንት ጉባኤ ጎን ለጎን ነው የሚካሄደው።ለሁለት ቀናት የሚቆየው ጉባኤ በአፍሪካ የግሉን ዘርፍ ተሳትፎ እና ኢንቨስትመንት ማሳደግ ላይ ያተኩራል፡፡በኢነርጂ፣ ኢንፎርሜሽን ኮሙኒኬሽን ቴክኖሎጂ፣ የፋይናንስ አገልግሎቶች፣ የአግሮ ቢዝነስ እና የጤናው ዘርፍ ላይ ያተኮሩ ጉዳዮች በሚዳሰሱበት በዚህ ጉባኤ ከአፍሪካ እና ከሌሎች አህጉራት ከ1 ሺ 500 በላይ ልኡካን ይሳተፉበታል፡፡ኢትዮጵያ፣ ግብጽ እና ሱዳን ባለፈው ዓመት ሰኔ ወር ላይ ፖለቲካዊ እና ኢኮኖሚያዊ ግንኙነታቸውን ለማጠናከር የሚረዳ የጋራ ከፍተኛ ምክር ቤት ለማቋቋም በሻርም ኤል ሼክ ከስምምነት መድረሳቸው የሚታወስ ነው።(ኤፍ.ቢ.ሲ)